Käive töödeldud toorpiima ühiku kohta peaks näitama toorpiima käibe teenimise efektiivsust. Selgelt on näha, et see on kõrgem ettevõtetel, kes toodavad ka linnapiimatooteid (Põlva, Tallinn, Valio, Rakvere), sest need  tooted on kiire käibega ja enamasti suhteliselt kõrge kasumlikkusega. Samas Võru Juustul, kes toodab juustu, on see näitaja tagasihoidlik ja seda ilmselt eelkõige tänu sellele, et tooteportfell koosneb eranditult juustudest, mille hulgas ka pika laagerdumisajaga juustud, mille pealt raha teenimine eriti kaua aega võtab. Samas E-Piim, mis toodab samuti enamuses juustu (kuigi ka pulbreid ja võid) on suurema käibega toorpiima kohta. Võimalik, et see on saavutatud tänu sellele, et müüakse palju väikepakendis ja  viilutatud juustu, ehk kõrgema lisandväärtuse ja seega ka kõrgema hinnaga toodet. Saaremaa LPT puhul annaks käive töödeldud toorpiima kohta väära tulemuse, sest ettevõte näitab käivet kogu tegevuse - nii piima- kui lihatöötlemise kohta.